- GUINUWA
- <
- 1
- >

Guinuwa
Yeisu ina vamoleyanayao idi guinuwa
Livala Aba Vaita
Buki ame Luke ina Buki aiyuwoina igini. Ina buki vakuumgoina moe Vala Dedevina Yeisu manuna. Moe bukiyana goi ivatulukoida kaga liliuna Yeisu iguinuwe nakae ina kámasa be ina taoyamna manudi. Ago ame bukiyana goi Luke latuwona siyana Tiyopilo ivatuluko Yeisu ina vamoleyanayao idi guinuwa manudi. Aiyuwoina ivatuluko Yeisu ina vamoleyanayao manakaedi Vala Dedevina sisanunui ina asa liliudi goi. Ego kidi idi guinuwayadi madabokidi moe Baloma Kimaasabaina ina togaga goi siguuinuwedi. Tauna buki ame sinaena tagite Yeisu nava ipaaisewa ina bodao yaidi go, ina paisewayana moe Balomaina goi.
Tétala maniyedi goi Luke toinina matana goi igitedi unana tauyana tuta maniyena Paulo ivaakitau. Tauna neta ikaaiyaka Paulo taiyao ivatétala kana, ‘Kai’ go, neta tauyana geya ivakitauyeta, e kana, ‘Kidi.’
Nakona Luke buki ame igini tala 60 ina 65 go, nauyayanaidi.
Luke ana masi tayamo gagaina ame nakae: Vala Dedevina moe geya kidi Diyuu aditava manudi, go sem Vala Dedevina moe Totuyoyowo manudi be nakae Diyuu manudi. Tauna Totuyoyowo itoboinedi Yaubada ina bodao sisiukoidi.
Aiyuwoina neta Guinuwa 1:8 takatuyaivi, bei tayagoi Luke ina nuwonúwana buki ame manuna. Ame tomwanayana goi Yeisu ina vamoleyanayao ilatuwokoidi Baloma Kimaasabaina bei sibabane. Balomayana togaga ivinidi, e bei Yeisu valena sitalavaite tomota yaidi. Moe Yerusalema goi be Yudiya ana dadava madabokina goi be Samériya ana dadava goi be nakae asa liliudi poyapoya ame ana madabokina goi. Nakonakae Yeisu ilatuwokoidi Guinuwa 1:8 nakae isowóduwo buki ame goi.
Tétala Luluna
1. Tétala ana kaba vatowo 1:1-14
2. Yudasa ana katumapu ana kinava 1:15-26
3. Yeisu ina tonumisayao Baloma Kimaasabaina siibabane tetelina 2:1-47
4. Pita ana yóita be ina kotu tetelidi 3:1—4:31
5. Ananiyasi be Sapira tetelidi: Tomoya ana totugugunayao adi kaba neneta 4:32—5:11
6. Yeisu ina vamoleyanayao adi yóita be adi talígava tetelidi 5:12-42
7. Stiveni tetelina 6:1—7:60
8. Pilipo tetelina 8:1-40
9. Saulo ina tugavila tetelina 9:1-31
10. Pita be Koniliasi tetelidi: Totuyoyowo itoboinedi adi yava sibabane 9:32—11:18
11. Tomoya ana totugugunayao idi gúguna tayamo Antiyoki goi isowóduwo 11:19-30
12. Pita ana yóita be Yaubada ina matakavata tetelidi 12:1-24
13. Tonumisa Antiyoki goi Saulo be Banabasi sivamoleyedi sina Vala Dedevina sitalavaite 12:25—14:28
14. Totuyoyowo adi lovina Yaubada ina Katukeda ana kabikáwana manuna 15:1-35
15. Paulo ilovina bego ina Tomoya ana totugugunayao idi gúguna tamo tamo ivadademneidi 15:36—16:5
16. Paulo be Sailasi Mesadoniya goi 16:6—17:15
17. Paulo be Sailasi Girisi goi Vala Dedevina sitalavaite 17:16—18:23
18. Paisewa Epeso goi 18:24—19:20
19. Paulo ilovina bei ina Yerusalema namliyeta bei ina Roma 19:21-22
20. Da Epeso Paulo sivaakaleye tetelina 19:23-41
21. Paulo ina Yerusalema tetelina 20:1—21:17
22. Paulo Yerusalema goi siyoisi, e itáoya kotu goi 21:18—26:32
23. Paulo ina lokoina ina Roma tetelina 27:1—28:31
Tétala ana kaba vatowo
1
(Guinuwa 1:1-14)
Yeisu ikatótula Baloma Kimaasabaina manuna
1 Tiyopilo e,
Guna buki vakuumgoina boi agiimigini manum sinaena moe kaga liliuna Yeisu iguinuwedi be nakae ivatulúkwana. Moe ina paisewayana ana kaba vatowo†Luke 1:1-4. 2 ana kadókana Baloma Kimaasabaina goi tauyadi ina vamoleyanayao kiinavaidi adi lovina ivinidi namliyeta baige Yaubada ikabi itukoe inave yábana. 3 Ame tauyadi yaidi Yeisu ina mamayuyu be ina kámasa mlidi toinina ivagitako kina maa yawoina. Ina taoyamna ana kiyakiyaya badabadaidi ivatulukoidi bei siyagoi kina moitamo maa yawoina ame nakae: Maliyalina 40 sinaedi iisowóduwo yaidi go, ina sowoduwoyadi goi ivatuulukoidi Yaubada ina kalibúbuna manuna. 4-5 Ego nava taiyao sikaaiyaka sikakáika, ilovinaedi idigo kana,
‘Boi Iyoni bwae goi isayoyoimi go, maliyalina maniyedi sikavava, Yaubada Balomaina Kimaasabaina goi bei isayoyoimi.‡Yaubada Balomaina Kimaasabaina goi bei isayoyoimi: Ame geya kada idi goyo pasidi geya, go sem Baloma Kimaasabaina ietune ina tomota sinaedi isiu ikaiyako vata go, ivakayaodeidi sitogaga (Luke 24:48-49).†aMadiu 3:11; Maki 1:8; Luke 3:16; Iyoni 1:33. Tauna Yerusalema taabu kookalāve, go sem kootuyāwata ana kadókana Tamada Balomainayana boi ikaatotule ivinimi. Atotulayana yaigu goi boi bogina konove.’†bLuke 24:49.
6 E tuwo lavayana situgúguna Yeisu taiyao, sidigo kadi,
‘Ima Tomoya, ame tuta bei Devida ina kalibúbuna kuyolimemnei go, kita Isileli tubunao taudava takalibubuda o geya?’
7 Go Yeisu idigo kana,
‘Geya itoboineyeta koyagoi ava tuta Tamada bogina iupe bei toinina ina lovina goi alibubunayana ana yolímana iguinuwe, 8 go sem itoboine koyagoi tutayana Baloma Kimaasabaina iwo yaimi goi, togaga bei kobabane, e komi bei guna totalavaitayao Yerusalema goi nakae Yudiya ana dadava madabokiina goi, Samériya ana dadava goi be nakae asa liliuna poyapoya ame goi.’†Madiu 28:19; Maki 16:15; Luke 24:47-48.
Yeisu ituko ina yábana
9 Moe livalayadi ilatuwokoidi ikavava, Yeisu sigitegite go, Yaubada itukoe inave yábana, e gaota sinaena goi isiu itagau, tauna geya itoboinedita sigite.†Maki 16:19; Luke 24:50-51.
10 Ego tutayana ituko inonoina, kidi nava yábana osasaina sikandoolagae go, koroto adi taiyuwo madi kwama poowoudi kikidi goi siitáoya 11 kadi,
‘Komi Galili korotoimi, kaga pasina kootáoya yábana osasaina kopotepote? Mae Yeisuyana bogina kogite yaimi goi Yaubada ikabi itukoe inave yábana, bei ikaluvilamna ima go, ina kaluvilamnayana ana kaigigita tauna mae ina tuko nakae bogina kogite.’
Yeisu ina vamoleyanayao
yawou tayamo idi sinapu awanoi manuna
12 Niga koya yoina Oribe goi sitáoya, sisou situko sikaluvila sina Yerusalema. Moe geya kada aduwanau geya, go sem Yaubada ina Katukeda itagonedi Sabati goi nakae siketoiya. 13 Tutayana Yerusalema goi sisiu go, vada tayamo vaapopoina goi simwera sikaaiyaka. Tauyadi moe Pita, Iyoni, Yemesa, Anduru, Pilipo, Tomasi, Batolomiu be nakae Madiu, Alipiyo natuna Yemesa, Saimoni (tauyana Isileli tubunao idi kaba lovina ana tokokóila)‡Tokokóila: Saimoni boi mainao ikokóila bego ivayaviya da Roma taiyao; latuwona bego da Roma ivatapiyedi go, Isileli tubunao idi kaba lovina sikabimnei. Ago niga Yeisu ibabane, e amo sinapuyana ikalave. be nakae Yemesa natuna Yudasa.†Madiu 10:2-4; Maki 3:16-19; Luke 6:14-16. 14 Moe tauyadi, maniyedi vevina, Yeisu senao be nakae sinana Meri taiyao sikaaiyaka go, madabokidi nuwodi tayamo goi tuta liliuna toinidi sikaasaledi idi kawanoi Yaubada yaina goi.
Yudasa ana katumapu ana kinava
(Guinuwa 1:15-26)
15 Moe tutayana goi Pita senao nuumisaidi adi badabada 120 nakae situgúguna go, nauyayanaidi goi Pitayana itáoya ilatuwokoidi idigo kana,
16 ‘Segowo, Gínina Kimaasabaina itoboine imalatomota. Gininayana boi nimatu Baloma Kimaasabaina Devida nukotona isanayato, e Yudasa ina guinuwa igimitalavaitedi. Yudasayana boi Yeisu ana toyoitayao ivaitedi. 17 Tauyana boi mainao kai taiyao kaeboda tayamo; kai madabokima Yeisu ina vamoleyanayao o tadigo kada, “Yeisu ikawoi kai taiyao.”
18 Tuwo amo tauyana ina goyo ana maisa Tonúwala Gagaidi sikabidi, e tauyana yoina goi toinina ina poyapoya sigimone. Sigimone ikavava, tauyana itáoya, ina poyapoyayana goi isouye gamona ivatupave, e sileuna madabokina isowóduwo. 19 Amo tetalayana Yerusalema ana tokaiyakoyao liliudi bogina sinove, tauna Yudasa ina kámasa pasina kidi toinidi niyadi goi asayana sivayou Akeladama.’
Moe ana yagoina ikaika poyapoyaina.†Madiu 27:3-8. 20 Pita nava ibobóbwara kana,
‘Moe moitamo. Gininayana itaalavaite moe Same goi tagite. Sameyana Devida igini kana,
“Toinina ina kasa tomota sikalave,
asayana goi tomota taabu sikaaiyāka.”
Same 69:25
Aiyuwoina kana,
“Ana katumapu itoboine
bei tauyana ina baseko ikabi.”
Same 109:8
E Sameyadi silatuwokoida kaga itoboineda taguinuwe. 21 Tauna itoboineda Yudasa ana katumapu takinave. Ago koroto besobeso geya, go sem ava korotova boi sisabokuuliyema tutayana ida Tomoya Yeisu nava yaida goi ikaaiyaka. 22 Nakae boi ana sayóyova Iyoni goi†aMadiu 3:16; Maki 1:9; Luke 3:21. go, ana kadókana matama goi Yaubada ikabi itukoe inave yábana.†bMaki 16:19; Luke 24:51. E ame tauyadi yaidi goi tayamo takinave, e bei korotoyana imalatotalavaita Yeisu ina taoyamna manuna kai taiyao.’
23 Pita ibóbwara ikavava, you aiyuwo sikailagasidi: Tayamo yoina Iyosepa, tauyana siduduwe Basabasi go, youyuwoina moe Yusto. Tayamo yoina Mataya. 24-25 Youyadi sikailagasidi ikavava, sikawanoi Tomoya yaina sidigo kadi,
‘Ima Tomoya, Yudasa boi paisewa ikalave go, iilusale ame baige wowona ikaivanuwe. Ame tuta ana katumapu kaalusale. Ago kom tomota liliuma nuwoma bogina kuyagoidi. Tauna kakawanoi yaim kuvatulukoima ame korotoyadi yaidi goi avatau bogina kukinave kina Yudasayana ana katumapu, e bei tauyana im vamoléyana ipaisewa manum.’
26 Sikawanoi ikavava, aba yagoina‡Aba yagoina: Gurewa giyaidi sikabidi, yatadi goi korotoyadi yoidi siginidi. Ikavava, keiga goi sidodoidi namliyeta baige siege ana kadókana gurewa tayamo isou. Isou, sigite ava you ikaaiyaka, e amo tauyana kinava ikabi. tayamo siwodugu go, Mataya kinava ibabane. Tuwo tauyana Yeisu ina vamoleyanayao yawou tayamo isiukoidi.

- GUINUWA
- <
- 1
- >

†1:1 Luke 1:1-4.

‡1:4-5 Yaubada Balomaina Kimaasabaina goi bei isayoyoimi: Ame geya kada idi goyo pasidi geya, go sem Baloma Kimaasabaina ietune ina tomota sinaedi isiu ikaiyako vata go, ivakayaodeidi sitogaga (Luke 24:48-49).

†a 1:4-5 Madiu 3:11; Maki 1:8; Luke 3:16; Iyoni 1:33.

†b 1:4-5 Luke 24:49.

†1:8 Madiu 28:19; Maki 16:15; Luke 24:47-48.

†1:9 Maki 16:19; Luke 24:50-51.

‡1:13 Tokokóila: Saimoni boi mainao ikokóila bego ivayaviya da Roma taiyao; latuwona bego da Roma ivatapiyedi go, Isileli tubunao idi kaba lovina sikabimnei. Ago niga Yeisu ibabane, e amo sinapuyana ikalave.

†1:13 Madiu 10:2-4; Maki 3:16-19; Luke 6:14-16.

†1:19 Madiu 27:3-8.

†a 1:22 Madiu 3:16; Maki 1:9; Luke 3:21.

†b 1:22 Maki 16:19; Luke 24:51.

‡1:26 Aba yagoina: Gurewa giyaidi sikabidi, yatadi goi korotoyadi yoidi siginidi. Ikavava, keiga goi sidodoidi namliyeta baige siege ana kadókana gurewa tayamo isou. Isou, sigite ava you ikaaiyaka, e amo tauyana kinava ikabi.

© 2019 Wycliffe Bible Translators, Inc.