- MADIU
- <
- 23
- >

23
Yeisu Yaubada ina Katukeda
ana tovatulukwanayao be Parisi ibowoidi
(Maki 12:38-40; Luke 11:37-52, 20:45-47)
1 E tuwo kina Yeisu boda be nakae kai ina tovatotowanayao ilatuwokoima idigo kana,
2 ‘Kidi Yaubada ina Katukeda ana tovatulukwanayao be nakae Parisi madi lovina Atukedayana silumavivisi. 3 Tauna kaga liliuna sivatulukoimi, nakae koguuinūwe be kokabiikaōne go, idi guinuwa taabu kovatotoowonēdi. Bogina koyagoi. Tauyadi kaga sidigedige geya siguinuweyeta. 4 E lovina badabadaidi tomota sivinidi go, lovinayadi moe kónana moumoudi nakae itomatedi. Tomota sivavabedi bego sikavaledi go, geya kada tayaamo vaita sivinidi geya. 5 E kaga liliuna siguuinuwedi moe bego tomota sigitedi bei siyapaliyedi. Nakae Gínina Kimaasabaina idi tomwana dedeogaidi‡aTomwana Dedeogaidi: Ame dedeoga tupwana giyaiina. Bulumakau sakavaina sikabi, dedeogayana siwodugu. Ikavava, tomwana maniyedi siginidi, dedeogayana sinaena goi sidodoidi. Tomwanayadi nakona Tateta 13:10-16 be Atukeda 6:4-9; 11:13-21. Sidodoidi ikavava, dedeogayana sikabi dabadi goi o nimadi goi sisikoidi (Tateta 13:9, Atukeda 6:8 be 11:18).†Madiu 6:1. siwodugudi gagaidi, dabadi goi o nimadi goi sisikoidi. Adi kwama adi kura‡bAdi kwama adi kura: Adi kwama kikina goi kura aivasi sigilumipatukoidi. Ame aba kinana tauyadi yawoidi sikasaledi Yaubada yaina. Yoyowo 15:37-39 be Atukeda 22:12 adi lovina nakae. sikimanavedi bego tomota siyapaliyedi. 6-7 E tuwaina áika gagaidi goi sisiu wowoina basekoina goi siitusobu. Tapwaroro ana kaba tugúguna sinaena wowoina basekoina goi siitusobu bei tomota siyapaliyedi. Aba maketi goi tomota sima sikatoomoyaedi be nakae siduduwedi kadi,
“Tovatulúkwana Toolagaim.”
Ame guinuwayadi kidi nuwodi ikabi. 8 E komi go taabu tomota kotaagonēdi siduduwemi tovatulúkwana toolagaimi. Imi tovatulúkwana tayamo toito. Nakae komi madabokimi boda tayamo, kovavasa. 9 Geya vatau tayaamo poyapoya ame goi kodudūwe tamami. Komi Tamami tayamo; Tauyana yábana goi ikaaiyaka. 10 Taabu tomota sikatoomoyaēmi. Komi imi Tomoya tayamo toito; Tauyana moe Guyau. 11 E toolagaidi komi yaimi goi moe bei tauyadi imi tovaitayao.†Madiu 20:26-27; Maki 9:35, 10:43-44; Luke 22:26. 12 Go avatauwa neta toinidi sikilagalagasidi, e niga Yaubada bei ikisobuyedi. Go avatauwa neta toinidi sikisobusobuyedi, e niga Yaubada bei ikilagasidi.†Luke 14:11, 18:14; Yemesa 4:6,10; 1 Pita 5:5-6.
13 E komi Yaubada ina Katukeda ana tovatulukwanayao be nakae Parisi, imi vatulúkwana goi tomota kosanaabodedi, e Yaubada ina kalibúbuna goi geya sisiuta. Moitamo. Komi geya latuwomi kosiu go, avatauwa neta latuwodi sisiu, komi kosanabodedi. Tauna komi tokibobwata polapola! Oo komi ami toovalugo ae? [ 14 Komi Yaubada ina Katukeda ana tovatulukwanayao be Parisi, kóbuya idi vada be konadi kovaaobudi namliyeta kokawanoi tuta maanawena bego tomota sigitemi. Tauna imi liuna gagaina toina bei kobabane. Komi tokibobwata polapola! Oo komi ami toovalugo ae?]‡Ame tomwanayana nakona Madiu geya iginiyeta, go sem tokaidámana tayamo toinina ina nuwonúwana igini.
15 Komi Yaubada ina Katukeda ana tovatulukwanayao be nakae Parisi, dadava liliudi goi kovanibiníbita bego tomota tayamo kotamyabi ietosaidámana bei inumisa komi nakae. Go tutayana neta tayamo ietosaidámana, e imi guinuwa pasina tauna komi itoboinemi kona asagabugabu goi go, tauyana itoboinedoko. Tauna komi tokibobwata polapola. Oo komi ami toovalugo ae?
16 Komi tovakeda kebokeboimi kodigo kami,
“Avatau neta nimana ikatulágata be Vada Kimaasabaina yoina goi ikatótula, moe atotula besobeso. Go avatau neta nimana ikatulágata go, goura Vada Kimaasabaina sinaena sikaaiyaka yoidi goi ikatótula, e tauyana mana tasíkwana ina katotulayana iguinuwe.”
Oo komi ami toovalugo ae? 17 Komi yaaluwoimi be tokebo! Gourayadi kimaasabaidi unana Vada Kimaasabaina pasina. Tauna nako dogoi gagaina, gourayadi gea Vada Kimaasabaina? Vadayana ae? 18 Aiyuwoina komi kovatulúkwana kami,
“Avatau neta nimana ikatulágata be Yaubada ina kaba kasala yoina goi ikatótula, moe dogoi besobeso. Go avatau neta nimana ikatulágata be vininabeso aba kasalayana yatana yoina goi ikatótula, e tauyana mana tasíkwana ina katotulayana iguinuwe.”
19 Komi tokebo! Vininabesoyana kimaasabaina unana aba kasala pasina. Tauna nako dogoi gagaina, vininabesoyana gea aba kasala? Aba kasalayana ae? 20 Tauna avatau neta nimana ikatulágata be Yaubada ina kaba kasala yoina goi ikatótula, moe nakae aba kasala yoina be nakae kaga liliuna sikaaiyaka aba kasalayana yatana yoidi goi ikatótula. 21 Aiyuwoina avatau neta nimana ikatulágata be Vada Kimaasabaina yoina goi ikatótula, moe nakae Vada yoina be nakae ana Tokaiyaka yoina goi ikatótula. 22 Nakae avatau neta nimana ikatulágata be yábana yoina goi ikatótula, moe nakae Yaubada kebana esaaesaina yoina be nakae ana Totulaga yoina goi ikatótula.†Aiseya 66:1; Madiu 5:34.
23 Komi Yaubada ina Katukeda ana tovatulukwanayao be Parisi, Atukedayana bogina komatakavaatedoko. Nakae imi yawóuna pai, minta be dira be nakae kumina‡Pai, minta be dira be nakae kumina: Ame pai nakae go, adi paisewa moe awoinu ana kaba vaita nakae. Tadodoidi bei awoinu ana káika dedevina. bogina Yaubada koviinibeso†Vininabeso 27:30. go, moe guinuwa giyaiina. Go guinuwa gagaidi Yaubada ina Katukedayana goi bogina kokalavedi. Guinuwa gagaidiyadi moe kivavasa, nuwokapisi be aba numisa. E itoboine guinuwayadi gagaidi be giyaidi madabokina koguinuwedi. Tauna komi todedevimi polapola! Oo komi Parisi ami toovalugo ae? 24 Komi tovakeda kebokeboimi. Komi manumánuwo ami bwenata goi kokabi, kokalave go, kameri kotono.‡Yaubada ina Katukeda Diyuu isanabodedi manumánuwo o kameri taabu siikanīdi. Neta sikanidi moe nakae ikibaibailidi. Manumánuwo giyaiina go, kameri yoguyogu gagaina.
25 Komi Yaubada ina Katukeda ana tovatulukwanayao be Parisi, komi keiga be noko nakae. Toluyedi koonikidi go, sinaedi, báila ivakayaodeidi, bailayana moe matakónana be piki. Tauna komi tokibobwata polapola! Oo komi ami toovalugo ae? 26 Komi Parisi matami kebokeboidi. Mainao keiga be noko sinaedi konikīdi bego toluyedi nakae simavada.
27-28 Komi Yaubada ina Katukeda ana tovatulukwanayao be Parisi, komi valiwoga ana kaba kinana nakae. Tomota sipentedi poowoudi bei toluyedi adi kaigigita kaausaraidi go, sinaedi tokámasa luludi be nakae kaga kaga baailidi sikayaoda. Komi nakae. Ami kaigigita koroto tokibóbwata go, sinaemi moe pola be apipilova sikayaoda.†Yoyowo 19:16; Guinuwa 23:3. Tauna komi Parisi tokibobwata polapola! Oo komi ami toovalugo ae?
29 Komi Yaubada ina Katukeda ana tovatulukwanayao be Parisi moe tokibobwata polapola! Latuwomi tomota siyapaliyemi bego komi todedevimi, tauna Yaubada ina tokabivalavala adi valiwoga adi kaba kinana polapola kowoodugudi. Aiyuwoina tauyadi tokibóbwata adi valiwoga adi kaba kinana kovaapasedi bei tokamasayadi kowowoinedi. Oo komi ami toovalugo ae? 30 Kodigo kami,
“Neta kai boi nimatu tubumao idi tuta goi kakaaiyaka, e tubumao geya kasiukoidita bego tokabivalavalayadi kakaumatedi.”
Tauna komi tokibobwata polapola! Oo komi ami toovalugo ae? 31 Tauna imi guinuwayadi goi toinimi kotalavaitemi bego Yaubada ina tokabivalavalayao adi tokaumatayao moe komi tubumiyao adi gulagula, tauna komi nakae. 32 Tuwo moe dedevina. Kaga tubumiyao siikaboge, komi kolukavāve!
33 Komi moteta nakae! Moitamo siyasiyaimi! Komi manakaemi bei ami liuna asagabugabu goi kosiya? Geya!†Madiu 3:7, 12:34; Luke 3:7. 34 Ame pasina tauna tokabivalavala be tonanamsa be nakae Yaubada ina Katukeda ana tovatulukwanayao mooitamoidi bei aetunedi siwo yaimi. Maniyedi bei kokaumatedi, maniyedi bei kerose goi kotupatukoidi go, maniyedi imi kaba tugúguna goi bei kodabidi. Ago maniyedi asa tamo tamo goi sikaaiyako bei koyogedegededi. 35 Tauna tokibobwatayao liliudi ikaikaidi adi dau poyapoya ame goi moe komi imi puwoya. Tauna adi katumapu bei kobabane. Amo tokibóbwata Ebeli ina kámasa†aAba Vatowo 4:8. ima Berekiya natuna Sakarayau ina kámasa. Sakarayauyana boi nimatu Vada Kimaasabaina be aba kasala go, nauyayanaidi goi tubumiyao sikaumate.†b2 Tétala 24:20-21. 36 U, moe nakae siguuinuwe go, ame alatuuwokoimi konōve: Moe goyoyadi liliudi adi katumapu komi be nakae toogoyoidi komi nakae bei kobabane.
37 Oiyoi komi da Yerusalema e! Boi Yaubada ina tokabivalavala kokaumatedi, nakae ina lobutu ana tolokoina ietunedi siwo yaimi goi go, komi gurewa goi kokaumatedi. Tuta liliuna latuwogu bego natumiyao alamgogoidi nakae kamkam bovavina natunao panepanena goi ilamgogoidi go, komi kokatae. 38 Konovēgu. Imi vada‡Imi vada: Ame livalayana da Giriki niyadi goi geya imavadeta. Ana yagoina aiyuwo, tayamo moe Yerusalema go, tayamo moe Yaubada ina Vada Kimaasabaina. Yaubada ikalave itugavile bei ana toovalugo.†Yeremaya 22:5. 39 Moe moitamo go, ame alatuuwokoimi konōve: Geya tuwaina bei kogitemneigu ana kadókana kodigo kami,
“Tauyana Yauwe yoina goi imamaima kaaipakuna!” ’†Madiu 21:9, 23:39; Maki 11:9; Luke 13:34-35, 19:38; Iyoni 12:13.
Same 118:26

- MADIU
- <
- 23
- >

‡a 23:5 Tomwana Dedeogaidi: Ame dedeoga tupwana giyaiina. Bulumakau sakavaina sikabi, dedeogayana siwodugu. Ikavava, tomwana maniyedi siginidi, dedeogayana sinaena goi sidodoidi. Tomwanayadi nakona Tateta 13:10-16 be Atukeda 6:4-9; 11:13-21. Sidodoidi ikavava, dedeogayana sikabi dabadi goi o nimadi goi sisikoidi (Tateta 13:9, Atukeda 6:8 be 11:18).

†23:5 Madiu 6:1.

‡b 23:5 Adi kwama adi kura: Adi kwama kikina goi kura aivasi sigilumipatukoidi. Ame aba kinana tauyadi yawoidi sikasaledi Yaubada yaina. Yoyowo 15:37-39 be Atukeda 22:12 adi lovina nakae.

†23:11 Madiu 20:26-27; Maki 9:35, 10:43-44; Luke 22:26.

†23:12 Luke 14:11, 18:14; Yemesa 4:6,10; 1 Pita 5:5-6.

‡23:14 Ame tomwanayana nakona Madiu geya iginiyeta, go sem tokaidámana tayamo toinina ina nuwonúwana igini.

†23:22 Aiseya 66:1; Madiu 5:34.

‡23:23 Pai, minta be dira be nakae kumina: Ame pai nakae go, adi paisewa moe awoinu ana kaba vaita nakae. Tadodoidi bei awoinu ana káika dedevina.

†23:23 Vininabeso 27:30.

‡23:24 Yaubada ina Katukeda Diyuu isanabodedi manumánuwo o kameri taabu siikanīdi. Neta sikanidi moe nakae ikibaibailidi. Manumánuwo giyaiina go, kameri yoguyogu gagaina.

†23:27-28 Yoyowo 19:16; Guinuwa 23:3.

†23:33 Madiu 3:7, 12:34; Luke 3:7.

†a 23:35 Aba Vatowo 4:8.

†b 23:35 2 Tétala 24:20-21.

‡23:38 Imi vada: Ame livalayana da Giriki niyadi goi geya imavadeta. Ana yagoina aiyuwo, tayamo moe Yerusalema go, tayamo moe Yaubada ina Vada Kimaasabaina.

†23:38 Yeremaya 22:5.

†23:39 Madiu 21:9, 23:39; Maki 11:9; Luke 13:34-35, 19:38; Iyoni 12:13.

© 2019 Wycliffe Bible Translators, Inc.