- MADIU
- <
- 4
- >

4
Yeisu ana vakakona tetelina
(Maki 1:12-13; Luke 4:1-13)
1 E tuwo Baloma Kimaasabaina Yeisu ivakede sina yoyowo goi bei Totagíwaya ima ivakakone.†Iberiu 2:18, 4:15. 2 Sina yoyowo goi, Yeisu maliyalina 40 be sabamgo 40 idiiyakímwana go, maliyalinayadi mlidi loga bogina ikámasa. 3 Ma logaaina go, kina Tovakakonayana ima idigo kana,
‘Kom moitamo Yaubada Natuna ae? Tauna gurewa ame kulovinaēdi bego simalakawoinu.’
4 Go kina Yeisu idigo kana,
‘Geya! Gínina Kimaasabaina goi idigo kana,
“Awoinu kaka moe komi yawoimi unadi geya, go sem Yaubada ina livala liliudikova moe yawoimi unadi.” ’
Atukeda 8:3
5 E tuwo Totagiwayayana itáoya, Yeisu ikabi itukoe inave asa kimaasabaina goi. Asayana moe Yerusalema. E Yerusalema goi inave Yaubada ina Vada Kimaasabaina goi imwerae, e Vadayana yatana toina goi iyato. 6 Maeko goi idigo kana,
‘Bego kom moitamo Yaubada Natuna ae? Tauna ameko goi kupēla kusōu go, geya kuvailaita. Moe moitamo. Gínina Kimaasabaina idigo kana,
“Yaubada ina aneroseyao ilovinaedi
bei simatakavatem.
Nimadi goi bei siyoisim,
govila bei gurewa goi aem isaiko.” ’
Same 91:11-12
7 Go kina Yeisu idigo kana,
‘Go aiyuwoina Gínina Kimasabainayana idigo kana,
“Yauwe imi Yaubada taabu kovaakakōne.” ’†Tateta 17:2.
Atukeda 6:16
8 Aiyuwoina Totagiwayayana itáoya, Yeisu ikabimnei, itukoe koya maanawena yatana goi go, aba lovina liliuna poyapoya goi madi esaesa adi káeyana ivatuluko. 9 Tuwo idigo kana,
‘Neta aem kuvatugúyala be kusakululu yau yaigu, e aba lovina ame liliudikova bei avinim.’
10 Go kina Yeisuyana idigo kana,
‘Kaleya, kom kusīya! Gínina Kimaasabaina idigo kana,
“Moe Yauwe ida Yaubada yaina tasaakulūlu be anetava yaina tataaimāmina.” ’
Atukeda 6:13
11 E tuwo Totagiwayayana itáoya, Yeisu ikalave go, anerose sima Yeisu simataakavate.
Yeisu ina paisewa ivatowo
(Maki 1:14-15; Luke 4:14-15)
12 E Yeisu vala inove bego Iyoni bogina siyoisi deri goi sivaisiu, tuwo itáoya Yudiya ikalave go, ikaluvilamna ina Galili dadavina. Amoko goi mainao ina Nasareta.†Madiu 14:3; Maki 6:17; Luke 3:19-20. 13 Go Nasaretayana goi geya ikaiyakoita, go sem ina Kapaneumi goi ilokasa.†Iyoni 2:12. Kapaneumiyana moe Galili Bwaena kikina go, Sebuloni tubunao be nakae Napatali tubunao idi kaba lovina sinaedi. 14 Yeisu ina lokasayana goi tokabivalavala Aiseya ina livala imalatomotamna nakae boi idigo kana,
15 ‘Sebuloni tubunao be nakae Napatali tubunao
idi poyapoya moe négwasa kikina,
sákala Iyoridani panakótala goi.
Moe Galili goi kidi Totuyoyowo sikaaiyaka.
16 Tomotayadi kokonótuya goi sikaaiyaka
moe nakae amasa vata kikina goi go,
mavada gagaaina bogina sigite.
Mavadayana moe Yaubada ina yava
ikaiwoduwe yaidi.’
Aiseya 9:1-2
Yeisu ina vatulúkwana
Yaubada ina bodao idi sinapu manuna
(Madiu 4:17—7:27)
Yeisu ina paisewa Galili goi
(Maki 1:16-20; Luke 5:1-11, 6:17-19)
17 E tuwo Yeisu ina talavaita ivatowo idigo kana,
‘Kotugavīla! Yaubada ina kalibúbuna bogina imaiyaba bei itoboinemi kosiu.’†Madiu 3:2.
18 E Yeisu Galili Bwaena labutabutaina goi iivayali go, koroto maa siyana igitedi; tayamo yoina Saimoni go, youyuwoina moe Pita, e siyana yoina Anduru. Adi taiyuwokova idi úwata bwae goi silavelave. Bogina koyagoi. Tauyadi toúwata. 19 E igitedi, ilatuwokoidi idigo kana,
‘Kōma kosabokuliyēgu bei avayokoimi tomota adi touwatayao.’
20 E tuwo moitamo kidi mainao sitáoya, idi úwata sikalave go, Yeisu sisabokuliye. 21 Tauyadi sivayalikova go, Yeisu ikandobala ituli ta korotova adi taiyuwo igitedi, koroto tayamo maa siyana. Moe Sebedi natunao Yemesa be Iyoni. Tauyadi tamadi taiyao oga goi idi úwata siyaanumedi. Yeisu igitedi, iduduwedi idigo kana,
‘Komi kōma kosiukōigu!’
22 E moitamo kidi mainao sitáoya, idi oga be nakae tamadi sikalavedi go, Yeisu sisabokuliye.
23 Galili ana madabokina goi Yeisu ivanibiníbita go, Diyuu idi kaba tugúguna tamo tamo goi ivaatulúkwana be nakae Yaubada ina kalibúbuna Valena Dedevina itaalavaite. Tauyadi neta ituli ta visiyava siyooisidi be nakae tokatówana liliudi ikidedeevinedi.†Madiu 9:35; Maki 1:39. 24 Tauna Tauyana valena inúnuwo Siriya ana madabokina goi. Boda sinove, tuwo idi togogolatayao, idi yaluwoyao be nakae kidi naagovaidi liliudi simedi Tauyana yaina. Togogolatayaoyadi ame nakae: Maniyedi madi vísiya, maniyedi madi gedageda, maniyedi madi pem. Madabokiidi simedi Tauyana ikidedevinedi. 25 Boda gagaina sima sisabokuliye. Bodayadi da Galili, da Dekapoli, da Yerusalema nakae Yudiya ana madabokina be kidi Iyoridani go, bomatu dadavina asaina madabokidi goi sima.

- MADIU
- <
- 4
- >

†4:1 Iberiu 2:18, 4:15.

†4:7 Tateta 17:2.

†4:12 Madiu 14:3; Maki 6:17; Luke 3:19-20.

†4:13 Iyoni 2:12.

†4:17 Madiu 3:2.

†4:23 Madiu 9:35; Maki 1:39.

© 2019 Wycliffe Bible Translators, Inc.